'Kaper' in hospitaal gevang ná slagoffer hom herken | Netwerk24
'Kaper' in hospitaal gevang ná slagoffer hom herken
Deur Cara-Lee Dorfling 31 Julie 2016 22:17
Port Elizabeth. – Toe 'n vermeende kaper Sondagoggend houtgerus op mediese dienste by 'n plaaslike hospitaal op die dorp Thornhill gewag het, is hy deur een van sy slagoffers uitgeken en byna oombliklik vasgetrek.
Die kapingsdrama het in die vroeë oggendure voor 'n taverne ontvou toe twee mans 'n motorbestuurder vir 'n saamrygeleentheid na Loerie gevra het.
Die motoreienaar, wat reeds 'n man en vrou as passasiers gehad het, het ingestem, maar is deur sy nuwe passasiers oorrompel. Die kapers het glo albei vuurwapens uitgepluk en die bestuurder na die agterste sitplek gedwing.
Volgens sers. Majola Nkohli, polisiewoordvoerder, het die vroulike passasier by die motor uitgespring en probeer vlug, maar is sy deur die kapers in die been gewond. Een van die boosdoeners het haar na bewering toe oor sy skouer gegooi en haar weer in die motor ingeboender voordat hulle in die rigting van die Baai gery het.
Die motoreienaar het glo probeer terugveg en na een van die kapers se vuurwapens gegryp, waarin hy per ongeluk 'n skoot afgevuur het wat een van die kapers in die skouer gewond het.
Sy makker het die motor tot stilstand gebring en die motoreienaar op die agterste sitplek doodgeskiet voordat die twee passasiers te voet gevlug het.
Die gewonde kaper was egter glo onbewus dat die oorlewende twee slagoffers by dieselfde hospitaal as hy vir mediese hulp sou aanklop.
"Die man het die vermeende kaper onmiddellik uitgeken en die polisie het dadelik gereageer en hom in hegtenis geneem," sê Nkohli. "Intussen soek ons nog na die verdagte se makker."